I. Štefanov, minister výstavby a regionálneho rozvoja SR: (2009-04-16):
Zásadné koncepčné zmeny novej právnej úpravy problematiky územného plánovania a stavebného poriadku vychádzajú z koncepcie komplexnej úpravy v oblasti stavebného práva, ktorá bola prerokovaná vo vláde Slovenskej republiky v roku 2000 a ku ktorej bol následne vypracovaný návrh legislatívneho zámeru zákona o územnom plánovaní a návrh legislatívneho zámeru zákona o stavebnom poriadku. V roku 2000 nadobudla účinnosť rozsiahla novela platného stavebného zákona, do ktorej sa premietli nové postupy z pripravovanej novej právnej úpravy a implementujúca najmä v časti stavebný poriadok príslušné predpisy platné v Európskej únii. So zreteľom na to sa v súčasnosti platná právna úprava stala kompatibilnou s právom EÚ. Urýchľovanie prípravy úplne novej legislatívy upravujúcej uvedené odborne náročné oblasti verejnej správy stratilo opodstatnenie a návrh legislatívneho zámeru so súhlasom vlády nebol predložený na jej rokovanie. V priebehu ďalších rokov boli priebežne zabezpečované podklady pre novú právnu úpravu problematiky územného plánovania a stavebného poriadku. Bola vytvorená poradná skupina expertov pre územné plánovanie a pre stavebný poriadok, ktorá na svojich rokovaniach diskutovala o jednotlivých pracovných verziách zákona. Podklady pre prípravu novej právnej úpravy vypracované na základe výsledkov týchto rokovaní boli zverejňované na internetovej stránke ministerstva na verejnú diskusiu. Návrh zákona je koncipovaný ako ucelená komplexná právna úprava v oblasti územného plánovania a verejného stavebného práva, ktorá zahŕňa hmotno-právne ustanovenia, ako aj procesy obstarávania a schvaľovania územných plánov, umiestňovania, ohlasovania a povoľovania stavieb, kolaudácie stavieb a odstraňovanie stavieb, osobitných oprávnení stavebného úradu, štátneho stavebného dohľadu a sankcií. V návrhu zákona sa zavádzajú zásadné zmeny s cieľom racionalizácie a zefektívnenia preventívnej kontroly štátu pri výstavbe, najmä uloženie povinnosti obciam nad tisíc obyvateľov mať územný plán s určením prechodných období. Ďalej previazanie rozhodovania o umiestňovaní stavieb a činností na územnoplánovaciu prípravu s umožnením zjednodušených postupov v prípade, ak obec má územný plán. Zníženie administratívnej náročnosti povoľovacích konaní podľa novej diferenciácie stavieb vo väzbe na nové povoľovacie postupy, s prihliadnutím na stavebno-technickú náročnosť stavby. Ďalej vytvorenie inštitútu audítora stavby, posilnenie nástrojov kontroly sledujúcej uskutočňovanie stavby a odstránenia zistených nedostatkov. V samotnej časti zákona sú upravené kompetencie orgánov verejnej správy v oblasti územného plánovania a stavebného poriadku, vrátane vymedzenia stavebných úradov, špeciálnych stavebných úradov a Slovenskej stavebnej inšpekcie. V súlade so závermi rokovaní so ZMOS-om stavebným úradom naďalej ostáva každá obec v hlavnom meste Slovenskej republiky v Bratislave a v Košiciach mestské časti, pričom zákonom sú ustanovené sídla spoločných obecných úradov, ktoré budú zabezpečovať podklady pre odborné, administratívne a organizačné úkony príslušných stavebných úradov. Obce, ktoré nie sú začlenené do spoločného obecného úradu, budú túto činnosť zabezpečovať svojím obecným úradom. Súčasťou návrhu zákona je aj návrh novely zákona o živnostenskom podnikaní, ktorý upravuje príslušné ustanovenia v oblasti získania oprávnení na výkon viazaných živností v časti stavebníctvo. Navrhovaný zákon nahradí v súčasnosti platný zákon č. 50/1976 o územnom plánovaní a stavebnom poriadku, tzv. stavebný zákon v znení neskorších predpisov, s výnimkou inštitútu vyvlastnenia, ktorý bude upravený samostatným zákonom s rovnakou účinnosťou, ako je navrhovaná pre nový stavebný zákon. Ďakujem.